**ADOPTIOHAKIJOIDEN ASEMA TYÖNTEKIJÖIDEN MÄÄRÄÄ VÄHENNETTÄESSÄ
(YT-NEUVOTTELUT)**

Adoptioperheet ry haluaa ilmaista huolensa niiden adoptiohakijoiden puolesta, joiden työnantajayrityksissä on käynnissä YT-neuvottelut tai vastaava työntekijöiden määrän vähentämisprosessi. Toivomme, että adoptiohakijat rinnastetaan näissä tilanteissa aina raskaana oleviin työntekijöihin.

Adoptioprosessi Suomessa kestää vuosia. Adoptoiminen vaatii Valviran alaisen adoptiolautakunnan antaman adoptioluvan, jota edeltää keskimäärin vuoden pituinen neuvontavaihe. Koko tähän prosessiin käsittelyaikoineen voi kulua 1,5 – 2 vuotta. Adoptioluvan saamisen jälkeen varsinainen adoptiohakemus voidaan lähettää kohdemaahan. Lapsiesitystä luovuttavasta maasta odotetaan jopa 5 – 7 vuotta. Joissain kohdemaissa hakumatkaa ja lapsen Suomeen saamista voi vielä lapsiesityksen saamisen jälkeen joutua odottamaan jopa vuoden. Lopullinen adoption vahvistaminen voi viedä vielä 1 – 2 vuotta lapsen syntymämaasta riippuen.

Adoptiolaki vaatii adoptiohakijoita informoimaan välittömästi kaikista olennaisista muutoksista elämässään (mukaan lukien työsuhteessaan). Jouduttuaan irtisanotuksi adoptiohakijan on informoitava adoptiolautakuntaa. Adoptiopalvelunantajan on keskeytettävä kansainvälisen adoptiopalvelun antaminen, kunnes adoptiolautakunta on tehnyt ilmoituksen johdosta päätöksen. Adoptiolautakunta voi perua antamansa adoptioluvan olennaisten muutosten perusteella. Vaikka adoptiolautakunta pysyttäisikin työttömäksi jääneen adoptiohakijan adoptioluvan voimassa, adoptiopalvelunantajan on ilmoitettava hakijan työttömyydestä kohdemaan adoptioviranomaisille, jotka tekevät lasten lopulliset sijoittamispäätökset.

Suomeen adoptiolapsia luovuttavissa kontaktimaissa arvostetaan hakijoiden hyvää taloudellista asemaa eikä useimmissa yhteistyömaissa ole Suomen kaltaista työttömyys- ja sosiaaliturvaa. Työttömyys tai lomautettuna olo vaarantavat adoptiohakijan adoptioprosessin ja saattavat jopa estää lapsiesityksen saamisen kohdemaasta.

Adoptiolain mukaan adoptiolupa uusitaan kahden vuoden välein. Lautakunta arvioi joka kerta uudestaan hakijoiden edellytykset ja olosuhteet perheeseen adoptoitavan lapsen etua valvoakseen. Lupaa uusittaessa pitkittynyt työttömyys voi vaikeuttaa jatkoluvan saamista, mikäli työttömyyden katsottaisiin vaikuttavan adoptiohakijan mahdollisuuksiin toimia adoptiovanhempana.

Työsopimuslaki suojaa raskaana olevia naisia työntekijöiden vähentämistilanteissa.Katsomme, että adoptiohakijoita tulee kohdella samoin riippumatta adoptiohakijan sukupuolesta. Toivomme, että suomalaiset työnantajat ymmärtävät adoptiohakijoiden aseman adoptioprosessin kestäessä ja sen, että muutokset adoptiohakijoiden työsuhteessa voivat estää lapsen saamisen. Siksi adoptiohakijoita tulee kohdella kuten raskaana olevia työntekijöitä YT-neuvotteluissa.

Helsingissä 3.12.2021 Adoptioperheet ry